Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 197/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„VARAŽDINSKI KLIPIČ“

EU št.: PGI-HR-02386 – 16.1.2018

ZOP ( ) ZGO (X)

1. Ime

„Varaždinski klipič“

2. Država članica ali tretja država

Hrvaška

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki.

3.2 Opis proizvoda, za katerega se uporablja ime iz točke 1

Končni proizvod „Varaždinski klipič“ je pečeno testo v obliki paličic, dolgih vsaj 25 cm, na obeh straneh pa mora imeti po štiri gubice. Notranjost pečenega proizvoda „Varaždinski klipič“ je bele barve, prepredena z nepravilnimi luknjicami, ki nastanejo zaradi vzhajanja testa, zunanja površina skorjice pa je neenakomerne barve, in sicer od temno rumene do zlate. Po površini se „Varaždinski klipič“ premaže z jajcem in posuje s semeni kumine. Zunanja tekstura: gladka in čvrsta konsistenca. Notranja tekstura: mehka in rahla. „Varaždinski klipič“ je ob uživanju hrustljav in sprva na ustnem nebu pusti občutek mehkobe, nato pa se v ustih stopi. Je mlečno-kiselkastega okusa.

3.3 Krma (samo za proizvode živalskega izvora) in surovine (samo za predelane proizvode)

Sestavine za pripravo testa, iz katerega se proizvaja „Varaždinski klipič“, so poleg gladke pšenične moke še mleko, sončnično ali rastlinsko olje, kvas, sladkor in sol.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, od priprave do zamesenja testa, oblikovanja v paličice do pečenja končnega proizvoda „Varaždinski klipič“, je treba izvajati na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Območje proizvodnje proizvoda „Varaždinski klipič“ zajema geografsko območje celotne Varaždinske županije. Varaždinska županija na severozahodu meji na Republiko Slovenijo, na severu na Medžimursko županijo, na vzhodu na Koprivniško-križevsko županijo, na jugu na Zagrebško županijo, na jugozahodu pa na Krapinsko-zagorsko županijo.

5. Povezava z geografskim območjem

Zaščita proizvoda „Varaždinski klipič“ temelji na slovesu, ki ga je pridobil zaradi dolge tradicije proizvodnje in ki izhaja iz njegove povezanosti z območjem Varaždinske županije.

Ime proizvoda „Varaždinski klipič“ in recept za njegovo pripravo, ki se prenaša iz roda v rod, sta se prvič pojavila v 18. stoletju. Na gastronomijo Varaždinske županije močno vplivajo srednjeevropske kuhinje, toda z ohranjanjem starih ljudskih receptur iz tega okolja, kjer so nastale, je zadržala svojo avtohtonost. „Varaždinski klipič“ so najprej začele pripravljati žene, gospodinje iz varaždinske regije, ki so zahvaljujoč pšenični in koruzni moki kot glavnima sestavinama „varaždinske kuhinje“ s svojo domišljijo in kulinaričnimi spretnostmi začele ročno pripravljati to pecivo, na isti način pa ga pripravljajo še danes. Ena od značilnosti varaždinske regije je bil dobro razvit pekovski sektor, zgodovina proizvodnje kruha in peciva pa sega celo v konec 13. stoletja. Sčasoma so postopek priprave proizvoda „Varaždinski klipič“ od lokalnih gospodinj prevzeli tudi peki v varaždinski regiji, ki so skozi vrsto let pridobili izkušnje in znanje o njegovi pripravi, pridobljeno znanje pa so prav tako prenašali iz roda v rod. Tako se je vzpostavila tradicija priprave proizvoda „Varaždinski klipič“, v katero so bili poleg gospodinj vključeni tudi peki, pri tem pa je bil tudi sloves proizvoda tesno povezan z območjem njegovega porekla. O načinu priprave proizvoda „Varaždinski klipič“ je objavljenih več kulinaričnih del.

Beseda „klip“ se v slovarjih pojavlja že od 18. stoletja, od konca 19. stoletja pa označuje „vrsto klasa, podobnega paličici“. Tako je „klipato“ posebno slano pecivo, podobno „klipu“, na območju Varaždina poimenovano s pomanjševalnico „klipič“ (Lipljin, T., 2013, Rječnik varaždinskoga kajkavskog govora).

Zaradi posebnega načina priprave testa, ki se najprej raztegne ter nato razreže na trakove in zavije tako, da se dobi končna oblika proizvoda „klipiča“, se proizvod „Varaždinski klipič“ razlikuje od drugih podobnih pekovskih izdelkov, saj mora imeti na obeh straneh po štiri gubice. Priprava testa takšne oblike in videza na poseben način kaže na znanje in spretnost proizvajalcev z območja Varaždinske županije. Tako pripravljeno testo daje proizvodu „Varaždinski klipič“ specifičen zunanji in notranji videz, konsistenco in okus, zaradi česar je ta pekovski izdelek edinstven.

Proizvod „Varaždinski klipič“ odlikujejo blag hrustljav občutek, sloj semen kumine, po katerem se razlikuje od podobnega peciva, zunanja površina pa je neenakomerne temno rumene do zlate barve.

O posebnosti proizvoda „Varaždinski klipič“ govori tudi članek v gastronomski reviji Kuchnia, ena številka te revije pa je v celoti posvečena hrvaški in varaždinski gastronomski dediščini (revija Kuchnia, 2005, Slone paluchy z Varaždina).

Zaščita proizvoda „Varaždinski klipič“ temelji na slovesu, ki ga je pridobil zaradi dolge tradicije proizvodnje. V mestnem muzeju v Varaždinu je ohranjen izvod ročno napisanega računa iz leta 1916, na katerem je navedeno, da „je meščanska garda peku Antunu Bakaču plačala 10 kron za dostavo 300 klipičev“ (pek Antun Bakač, 1916, Gradski muzej Varaždin), kar priča o dolgi tradiciji proizvodnje na območju Varaždinske županije. Specifičnost tradicionalne proizvodnje lokalnih pekov in kuharjev se odraža v njihovi veščini priprave testa, ki je bistvena za točno razmerje sestavin ter ročno oblikovanje in končno obliko „klipiča“.

Sklici na proizvod „Varaždinski klipič“ v različnih publikacijah so dokaz o njegovem slovesu. V nadaljevanju je navedenih nekaj od številnih sklicev na proizvod „Varaždinski klipič“:

— v knjigi „Vodič kroz hrvatske gastro ikone“ iz leta 2007 je objavljen recept za pripravo proizvoda „Varaždinski klipič“, ki ga je mogoče najti tudi na jedilnikih gostinskih lokalov v mestu Varaždin in njegovi okolici (skupina avtorjev, 2007, Vodič kroz hrvatske gastro ikone),

— v članku časopisa Varaždinske vijesti iz leta 1987 v času športnih iger v okviru Poletne univerzijade je navedeno, da „se skoraj nihče ni mogle upreti „Varaždinskom klipiču“, čeprav so si težko zapomnili njegovo ime“ (Varaždinske vijesti, 1987),

— v monografiji „Varaždin u slici i riječi“ iz leta 2006 je napisano, da se „kot posebna ponudba navajajo Varaždinski klipiči, pogačice z ocvirki in varaždinski medenjaki“ (Stanek d.o.o. 2006, Varaždin u slici i riječi),

— omenja se kot tradicionalni proizvod mesta Varaždin v publikaciji „Putovi tradicionalne hrane – POT“ (Vodič – POT 2007) in „Krenite na Via Urbium“ (Tropp, B., 2008: Prilika za kulinarske specijalitete, v: Zavrnik, B., Krenite na Via Urbium).

Da tradicionalni proizvodi, kot je „Varaždinski klipič“, ne bi utonili v pozabo, se na območju Varaždinske županije že vrsto let organizirajo izobraževalne delavnice v vrtcih, kjer se otroci v predšolski vzgoji učijo o tradiciji znanja in spretnosti priprave tradicionalnih avtohtonih proizvodov, tako da bi kot odrasli potrošniki cenili in uživali prav tradicionalne proizvode (Varaždinska županija in vrtec Dječji vrtić Zeko, 2015: Šetnja varaždinskim krajem).

Nenazadnje je „Varaždinski klipič“ eden od redkih proizvodov, o katerem je napisana in uglasbena pesem (Miketa, Đ., Grabar, N. in otroški pevski zbor Dječji zbor Štigleci, 2008, Varaždinski klipići).

Sklic na objavo specifikacije proizvoda

(drugi pododstavek člena 6(1) te uredbe)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Varazdinski-klipic.pdf.

(1) UL L 343, 14.12.2012, str. 1.